লোকসেবক সঙ্ঘ
লোকসেবক সঙ্ঘ বা লোকসেবক সংঘ মানভূমে বাংলা ভাষা আন্দোলনে বাংলা ভাষার দাবিতে সোচ্চার হওয়া মানুষের ঐক্যবদ্ধ রাজনৈতিক দল। মানভূমে বাংলা ভাষা আন্দোলন ১৯১২ সালে শুরু হয় এবং ১৯৪৮ থেকে ১৯৫৬ সালের মধ্যে ভাষা আন্দোলন তীব্র ভাবে মানভূমের বাঙালিদের মধ্যে ছড়িয়ে পড়ে। সেই সময় বাংলা ভাষার দাবিতে কংগ্রেস সদর্থক ইচ্ছা প্রকাশ না করায় মানভূমবাসীরা নতুন রাজনৈতিক দল গঠন করেন। কংগ্রেস থেকে বেরিয়ে অতুল চন্দ্র ঘোষ, অরুণ চন্দ্র ঘোষ, লাবন্যপ্রভা, বিভূতি ভুষণ দাশগুপ্ত, রজনীকান্ত সরকার, শরৎচন্দ্র সেন এবং গুণেন্দ্রনাথ রায় সহ আরও অনেক কংগ্রেস কর্মীদের হাত ধরে এই দল গঠন হয়।
বীরেন্দ্র সূত্রধর
বীরেন্দ্র সূত্রধর হলেন একজন ভাষা আন্দোলনকারী ও ভাষা শহীদ। তিনি ১৯৬১ সালের ১৯ মে আসামের বরাক উপত্যকায় বাংলা ভাষা আন্দোলনে যোগ দেন বাংলা ভাষাকে আসামের সরকারী ভাষার মর্যাদার অধিকারে। এই আন্দোলন চলাকালীন ১৯ মে প্যারামিলিটারির বন্দুকের থেকে ছোড়া গুলিতে আহত হয়ে হাসপাতালে ভর্তি হন। এর পর ২৪ ঘন্টার মধ্যে ১৯৬১ সালের ২০ মে মৃত্যুবরণ করে।